Na zasedanje niškog parlamenta odbornik “Niške inicijiative” Srđan Nonić došao je sa majicom na kojoj piše “Jedna ista banda”, ali je šef odborničke grupe SNS i bivši gradonačelnik Niša Zoran Perišić mislio da on time vređa dostojanstvo Skupštine, pa je tražio njegovo izbacivanje. Većina odbornika je svojim glasovima podržala ovaj predlog.

Dugoočekivana sednica niške Skupštine počela je nesvakidašnje, jer je niški parlamentarizam dobio novu dimenziju, ne tako često viđanu poslednjih godina - sami odbornici izglasali su izbacivanje jednog svog kolege sa skupštinskog zasedanja i to zbog poruke na majici.

Nonićeva poruka ispisana belim printom na crnoj majici “Jedna ista banda” očigledno je najviše zasmetala odborniku Perišiću ili vladajućoj većini koju on predstavlja kao šef odborničke grupe SNS, pa je zato zatražio izbacivanje kolege.

Pozivam predsednika Skupštine da udalji Nonića, jer vređa dostojanstvo Skupštine. Ko je ta banda? Na koga se to odnosi? - rekao je Perišić.

Sa druge strane, Nonić ne krije da je, iako je natpis na majici uopšten, hteo da pošalje političku poruku.

Rešio sam da obučem majicu kao znak protesta. Imamo dobre ljude u gradu, ne moramo da biramo iste. Vrtimo u krug poslušne i nesposobne. Oni su se našli prozvanim, a pošto imaju većinu mogu da izglasaju sta hoće - rekao je Nonić.